b'\n_START_ARTICLE_\nLorenzo Pellegrini\n_START_SECTION_\nRoma\n_START_PARAGRAPH_\nPellegrini merupakan seorang kanak-kanak yang menghidapi masalah arrhythmia pada usia yang muda telah menyertai akademi Roma ketika berusia sembilan tahun. Pada 22 Mac 2015, beliau telah melakukan penampilan sulungnya bersama skuad senior Roma di bawah kendalian pengurus Rudi Garcia semasa berusia 18 tahun. Beliau menggantikan Salih U\xc3\xa7an dalam aksi Serie A menentang Cesena.\n_START_SECTION_\nSassuolo\n_START_PARAGRAPH_\nPada 30 Jun 2015, Pellegrini melakukan perpindahan ke Sassuolo dengan perpindahan yang bernilai \xe2\x82\xac1.25 juta. Dalam rundingan, Roma mengekalkan klausa pembelian balik yang membolehkan mereka boleh membeli semula Pellegrini untuk masa hadapan. Beliau melakukan penampilan sulungnya untuk Sassuolo pada 8 November 2015 ketika perlawanan Serie A menentang Carpi. Sementara itu, beliau menjaringkan gol pertamanya pada sebulan kemudian ketika menentang Sampdoria. Beliau telah beraksi sebanyak 20 perlawanan pada musim itu termasuk dalam kejohanan Coppa Italia. Semasa musim 2016\xe2\x80\x9317, Pellegrini merupakan pemain termuda yang menghasilkan sepuluh gol dalam satu kempen Serie A, di mana ia terdiri daripada enam jaringan gol dan empat bantuan gol. Beliau telah tampil dalam 34 perlawanan seluruh kejohanan serta beliau telah merekodkan lapan jaringan gol termasuk tujuh bantuan gol. Beliau akhirnya dibawa masuk semula ke Roma pada penghujung musim.\n_START_SECTION_\nKembali ke Roma\n_START_PARAGRAPH_\nPada 30 Jun 2017, Roma membawa masuk semula Pellegrini dengan klausa pelepasan sebanyak \xe2\x82\xac10 juta. Dalam hari yang sama, lepasan akademi Roma iaitu Federico Ricci menyertai Sassuolo dengan perpindahan yang bernilai \xe2\x82\xac3\xc2\xa0juta. Pellegrini menjaringkan gol sulungnya untuk Roma pada 1 Disember 2017 semasa menentang SPAL dalam perlawanan Serie A.\n_START_SECTION_\nKerjaya antarabangsa\n_START_PARAGRAPH_\nPellegrini telah melakukan kemunculan sulungnya untuk skuad senior Itali semasa perlawanan persahabatan yang tidak rasmi menentang San Marino pada 31 Mei 2017. Beliau mula beraksi setelah menggantikan Daniele Baselli pada separuh masa. Beliau secara rasminya melakukan penampilan sulungnya untuk Itali pada 11 Jun ketika menentang Liechtenstein dalam aksi kelayakan Piala Dunia 2018._NEWLINE_Pada hujung bulan tersebut, beliau telah terpilih ke dalam skuad bawah-21 Itali bagi menghadapi Kejohanan Eropah Bawah-21 2017 di bawah bimbingan jurulatih Luigi Di Biagio. Pada 18 Jun, beliau menjaringkan gol sulung Itali pada kejohanan tersebut menerusi sepakan gunting ketika menentang Denmark. Kemaraan Itali akhirnya terkandas di peringkat separuh akhir setelah dikecewakan oleh Sepanyol pada 27 Jun 2017._NEWLINE_Dua tahun kemudian, beliau dipanggil sekali lagi untuk mewakili pasukan bawah-21 bagi menghadapi Kejohanan Eropah Bawah-21 2019 yang berlangsung di tanah airnya sendiri._NEWLINE_Pellegrini menjaringkan gol pertamanya untuk Itali pada 5 September 2019 semasa menentang Armenia dalam aksi kelayakan Euro 2020.'